**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «Οι περί Προστατευτικών Μέτρων κατά των Επιβλαβών για τα Φυτά Οργανισμών (Καθορισμός Τελών) Κανονισμοί του 2023»**

**Παρόντες:**

 Γιαννάκης Γαβριήλ, πρόεδρος Xρίστος Ορφανίδης

 Ανδρέας Πασιουρτίδης Λίνος Παπαγιάννης

 Βαλεντίνος Φακοντής Ηλίας Μυριάνθους

 Χαράλαμπος Πάζαρος Χαράλαμπος Θεοπέμπτου

 Κυριάκος Χατζηγιάννης

 Η Κοινοβουλευτική Επιτροπή Γεωργίας και Φυσικών Πόρων εξέτασε τους πιο πάνω κανονισμούς σε τρεις συνεδρίες της, που πραγματοποιήθηκαν την 31η Οκτωβρίου και στις 7 και 14 Νοεμβρίου 2023.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας, του Ινστιτούτου Γεωργικών Ερευνών και του Τμήματος Δασών του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Τελωνείων του Υπουργείου Οικονομικών, του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Ένωσης Δήμων Κύπρου, καθώς και των αγροτικών οργανώσεων «Ένωση Κυπρίων Αγροτών» (ΕΚΑ) και «Ευρωαγροτικός».

 Οι Κτηνιατρικές Υπηρεσίες του Υπουργείου Γεωργίας, Αγροτικής Ανάπτυξης και Περιβάλλοντος, ο Κυπριακός Σύνδεσμος Φυτοπροστασίας, το Κυπριακό Εμπορικό και Βιομηχανικό Επιμελητήριο (ΚΕΒΕ) και οι αγροτικές οργανώσεις «Παναγροτική Ένωση Κύπρου» (ΠΕΚ), «Νέα Αγροτική Κίνηση» και «Παναγροτικός Σύνδεσμος», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Οι Υγειονομικές Υπηρεσίες του Υπουργείου Υγείας, παρ’ όλο που δεν εκπροσωπήθηκαν στις συνεδρίες της επιτροπής, σε υπόμνημα που απέστειλαν στην επιτροπή ανέφεραν ότι δεν έχουν οποιεσδήποτε απόψεις επί των προτεινόμενων κανονισμών και δεν θα έχουν οποιαδήποτε εμπλοκή στην εφαρμογή τους, σε περίπτωση που αυτοί εγκριθούν από την ολομέλεια του σώματος.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 15 του περί Προστατευτικών Μέτρων κατά των Επιβλαβών για τα Φυτά Οργανισμών Νόμου, είναι η θέσπιση νομοθετικού πλαισίου για τον καθορισμό τελών που μεταξύ άλλων επιβάλλονται από την αρμόδια αρχή για έλεγχο εισαγόμενων προϊόντων από τρίτες χώρες και των εγγράφων αυτών, για έλεγχο εξαγόμενων προϊόντων προς τρίτες χώρες, για έκδοση σχετικών πιστοποιητικών, καθώς και για εγγραφή στο σχετικό μητρώο των επαγγελματιών που εισάγουν ή διακινούν τέτοια προϊόντα.

 Ειδικότερα, οι υπό εξέταση κανονισμοί καθορίζουν τα τέλη που καταβάλλονται για τα ακόλουθα:

1. Tην έκδοση από την αρμόδια αρχή φυτοϋγειονομικών πιστοποιητικών και άλλων εγγράφων ή/και τον έλεγχο ταυτότητας και τον φυσικό έλεγχο φυτών, φυτικών προϊόντων και άλλων αντικειμένων που εξάγονται προς τρίτες χώρες ή που εισάγονται από τρίτες χώρες,
2. την έκδοση από την αρμόδια αρχή προεξαγωγικού πιστοποιητικού και φυτοϋγειονομικού πιστοποιητικού επανεξαγωγής,
3. την εξέταση αίτησης για εγγραφή στο μητρώο επαγγελματιών οι οποίοι εισάγουν ή διακινούν φυτά, φυτικά προϊόντα και άλλα αντικείμενα για τα οποία απαιτείται πιστοποιητικό φυτοϋγείας ή υγειονομικό διαβατήριο ή/και που είναι εξουσιοδοτημένοι να εκδίδουν φυτοϋγειονομικά διαβατήρια και
4. τον ετήσιο έλεγχο των επαγγελματιών που είναι εγγεγραμμένοι στο μητρώο και έχουν εξουσιοδότηση έκδοσης φυτοϋγειονομικών διαβατηρίων.

Σημειώνεται ότι οι εν λόγω κανονισμοί εξετάστηκαν από την επιτροπή κατά προτεραιότητα μαζί με το νομοσχέδιο με τον τίτλο «Ο περί Προστατευτικών Μέτρων κατά των Επιβλαβών για τα Φυτά Οργανισμών Νόμος του 2023», κατ’ εξαίρεσιν της συνήθους διαδικασίας, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό τους. Ειδικότερα, για τη συζήτηση των εν λόγω σχεδίων νόμου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σημειώνεται περαιτέρω ότι το υπό αναφορά νομοσχέδιο, το οποίο περιλαμβάνει την εξουσιοδοτική διάταξη για την έκδοση των υπό εξέταση κανονισμών και το οποίο εξετάστηκε από την επιτροπή από κοινού με τους υπό συζήτηση κανονισμούς, έχει ήδη ψηφιστεί σε νόμο από την ολομέλεια του σώματος στις 30 Νοεμβρίου 2023.

 Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της και αφού επέφερε στο κείμενο των κανονισμών τις απαραίτητες νομοτεχνικές βελτιώσεις, αποφάσισε, κατά πλειοψηφία του προέδρου της και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Συναγερμού, καθώς και του μέλους της βουλευτή της ΕΔΕΚ Σοσιαλιστικό Κόμμα, να εισηγηθεί στην ολομέλεια του σώματος την έγκριση των κανονισμών.

 Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και τα μέλη της βουλευτές του Εθνικού Λαϊκού Μετώπου και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

5 Δεκεμβρίου 2023

Αρ. Φακ.: 23.03.060.052-2023

ΚλΧ/ΜΓ/ΓΜ